Rojale betaling vir oudpresidente (en gades)Oudpres. Thabo Mbeki. (Foto: Simphiwe Mbokazi/ANA) Nagenoeg R60 miljoen is sedert 2016 op die leefstyle van oudpresidente, oud-adjunkpresidente én hul gades bestee. Die DA het danksy ŉ versoek ingevolge die Wet op die Bevordering van Toegang tot Inligting (Paia) toegang gekry tot ŉ dokument wat in Maart 2009 gepubliseer is en wat uiteensit hoe die staat “die miljoenêrleefstyle van oudpresidente, hul adjunkte, asook hul families lewenslank onderhou”. “Die dokument was in geheimhouding gehul en uit die openbare oog gehou en dit is hoog tyd dat Suid-Afrika weet hoe hul belastinggeld bestee word,” het dr. Leon Schreiber, DA-woordvoerder oor staatsdiens en administrasie, gesê. Ingevolge die beleid dok belastingbetalers op vir oudpres. FW de Klerk en sy gade, Thabo Mbeki en sy gade, Kgalema Motlanthe en sy gade, Jacob Zuma en sy gades, Phumzile Mlambo-Ngcuka en haar gade, asook Baleka Mbete en haar gade. Die DA sê die ANC deel mildelik uit op byna enige denkbare manier: van gratis opgraderingswerk aan huise, tot gratis sekuriteit, gratis voertuie, onbeperkte eersteklas-vliegkaartjies en gratis gesondheidsorg. Dan is daar die kantoorspasie van tot 200 m² waarvoor belastingbetalers hoes. Dié spasie kom ten volle gemeubileerd en sluit binnehuisversiering, skoonmaakdienste en eetgerei in. Oudpres. FW de Klerk. (Foto: ANA) “Suid-Afrikaners betaal selfs vir hul internetverbindings, selfone, faksmasjiene, rekenaars, drukkers en fotostaatmasjiene. Belastingbetalers se geld word ook gebruik om die ses personeellede vir elke begunstigde te betaal – ŉ persoonlike assistent, twee uitvoerende assistente, een bestuurder en twee professionele assistente. “Om elk van dié oudpolitici te onderhou, kos Suid-Afrikaners dieselfde as die jaarlikse omset van ŉ klein sakeonderneming. Ons bestee nagenoeg R3,5 miljoen per jaar op elke oudpresident en amper R2 miljoen per jaar op elke adjunk. Dit het opgetel tot net minder as R60 miljoen sedert 2016,” het Schreiber gesê. Die voordele is benewens die vrygewige pensioenvoordele én die R3 miljoen-salaris wat elke oudpresident vir die res van hul lewens ontvang. “Terwyl Zuma vanaand aansit met die goue eetgerei wat met hardwerkende belastingbetalers se geld vir hom gekoop is, gaan tien miljoen Suid-Afrikaners werkloos en desperaat bed toe. “ŉ Regering wat Suid-Afrika se ekonomiese inploffing werklik wil regruk, sal dadelik die verkwisting in die beleid en in die ministeriële handboek uitsny en die staatsdiens se salarisrekening verminder,” het hy gesê. Die DA sê pleks daarvan om miljoene rande op voormalige en huidige ANC-kaders te blaas, moet die geld aangewend word om ŉ vaardige staatsdiens en ekonomie te skep wat geleenthede vir Suid-Afrikaners gaan skep.